**Seppo Olavi Liitsola** (alkujaan **Lindell**) (7. helmikuuta 1933 Tampere – 18. heinäkuuta 2012 Espoo) oli suomalainen jääkiekkohyökkääjä ja -valmentaja. Liitsola johti maajoukkuetta MM-kilpailuissa ja olympialaisissa. SM-sarjassa hän valmensi Upon Palloa ja HIFK:ta. Pelaajana Liitsola voitti TBK:n ja Tapparan riveissä kuusi Suomen-mestaruutta aikana 1951-1964. Maajoukkueessa hän pelasi 14 ottelua ja myös kerran MM-kilpailuissa. Liitsola on jääkiekkoleijona. Hänelle myönnettiin vuonna 2005 Suomen liikuntakulttuurin ja urheilun kultainen ansioristi.

Pelaajana
---------

Liitsola pelasi hyökkääjänä menestyksekkään uran TBK:ssa ja Tapparassa. Hän voitti 12 perättäistä SM-mitalia, joka on Suomen ennätys. Kultaisia näistä mitaleista oli kuusi. Pisteitä Liitsola teki pelaamassaan 169 ottelussa 136 (76+60). A-maajoukkueessa Liitsola pelasi 14 ottelua ja yhdet MM-kilpailut vuonna 1955.

Tappara on aateloinut Liitsolan seuran Hall of Fame -kunniagalleriaan numerolla 9.

Valmentajana
------------

Vuonna 1964 päättyneen pelaajauransa jälkeen Liitsola aloitti valmentamisen. Hänen ensimmäinen joukkueensa oli lyhytikäinen lahtelaisseura Upon Pallo, jonka hän nosti aina SM-sarjaan asti. Maajoukkueessa Liitsola aloitti ennenaikaisesti 1969, kun Joe Wirkkunen jättäytyi tehtävästä solidaarisuudesta kotimaataan Kanadaan kohtaan. Kanada oli riitaantunut Kansainvälisen Jääkiekkoliiton kanssa ja jättäytyi MM-kisoista moneksi vuodeksi. Liitsola johti maajoukkuetta viisi kertaa MM-kisoissa ja kahdesti olympialaisissa.

Liitsola tunnettiin loistavana taktikkona, mutta myös vaativana ja värikkäänä valmentajana. Maajoukkueen jälkeen hän luotsasi vielä HIFK:ta vuosina 1972–1975 yhteen mestaruuteen ja kahteen hopeaan. Saksassa ETV-70 Münchenin peräsimessä Liitsola toimi yhden kauden 1980–1981.

Jääkiekkovaikuttajana
---------------------

Liitsola toimi Suomen jääkiekkoliitossa valmennuspäällikkönä, koulutuspäällikkönä ja liittohallituksessa.

Saavutukset ja palkinnot
------------------------

* 6 Suomen mestaruutta pelaajana (1953, 1954, 1955, 1959, 1961, 1964)
* 3 SM-hopeaa ja 3 -pronssia pelaajana
* 1 Suomen mestaruus valmentajana (1974)
* 2 SM-hopeaa valmentajana
* Herrasmiespelaaja (1955)
* Tappara Hall of Fame #9
* Suomen Jääkiekkoleijona #39
* Suomen liikuntakulttuurin ja urheilun kultainen ansioristi (2005).

SM-tilastot pelaajana
---------------------

| Kausi | Sarja | Seura | O | M | S | P | R |
| --- | --- | --- | --- | --- | --- | --- | --- |
| 1951–1952 | SM-sarja | TBK | 4 | 1 | 1 | 2 | 2 |
| 1952–1953 | SM-sarja | TBK | 12 | 5 | 4 | 9 | 10 |
| 1953–1954 | SM-sarja | TBK | 10 | 5 | 5 | 10 | 4 |
| 1954-1955 | SM-sarja | TBK | 10 | 13 | 7 | 20 | 6 |
| 1955–1956 | SM-sarja | Tappara | 9 | 3 | 1 | 4 | 2 |
| 1956-1957 | SM-sarja | Tappara | 10 | 4 | 2 | 6 | 8 |
| 1957-1958 | SM-sarja | Tappara | 7 | 0 | 0 | 0 | 0 |
| 1958–1959 | SM-sarja | Tappara | 18 | 6 | 7 | 13 | 8 |
| 1959–1960 | SM-sarja | Tappara | 18 | 9 | 11 | 20 | 10 |
| 1960-1961 | SM-sarja | Tappara | 18 | 12 | 10 | 22 | 14 |
| 1961-1962 | SM-sarja | Tappara | 18 | 5 | 3 | 8 | 6 |
| 1962-1963 | SM-sarja | Tappara | 17 | 6 | 5 | 11 | 6 |
| 1963-1964 | SM-sarja | Tappara | 18 | 7 | 4 | 11 | 22 |
| YHT. |  |  | 169 | 76 | 60 | 136 | 98 |

Muuta
-----

Tamperelaisia nuorten jääkiekkomaajoukkueen jäseniä; vasemmalta Räshid Hakimsan, Seppo Liitsola, Aarne Honkavaara, Yrjö Hakala, Esko Niemi, Isto Virtanen. (1950-luku)
Liitsola edusti Suomen nuorten maajoukkuetta 1950-luvulla.

Liitsola saavutti jalkapallossa Suomen Palloliiton nuorten mestaruuden Ilves-Kissoissa vuonna 1951. Jääpalloa hän pelasi seuran mestaruus-sarjajoukkueessa kautena 1951/1952.

Ammatiltaan Liitsola oli voimistelunopettaja.

Lähteet
-------

* Mennander, Ari; Mennander, Pasi: *Leijonien tarina*. Gummerus, 2003. ISBN 951-20-6455-3.
* Liitsolan tiedot Jääkiekkomuseon sivulla
* Seppo Liitsola Eurohockey-sivustolla (englanniksi)

### Viitteet

1. ↑  Jääkiekkokirja 2022―2023
2. ↑  Kuolinilmoitus.  *Aamulehti*, 29.7.2012, s. A07.
3. 1 2  Risto Rantala, Markku Siukonen, Seppo Tukiainen (vastaavat toimittajat): *Urheilumme Kasvot Osa 3: Palloilu*, s. 416. Keuruu: Oy Scandia Kirjat Ab, 1973.
4. 1 2 3 4  Pekka Mikkonen: Leijonien entinen päävalmentaja.  *Aamulehti*, 24.7.2012, s. B16.
5. ↑  Tappara Hall of Fame *tappara.fi*.
6. ↑  Pirhonen, Pentti: *Mitä Missä Milloin 1956*, s. 354. Kustannusosakeyhtiö Otava, 1955.
7. ↑  Norja niukkaan voittoon 2-1: Nuorten jääkiekkomaaottelun ensimmäinen vaihe päättyi eilen Porissa (Lehtileikkele, 1952)
8. ↑  Suomen junioripelaajat paikkasivat jääkiekkomainettamme (Lehtileike 17.2, Suomi-Ruotsi, Jyväskylä)
9. ↑  Tampereen jääkiekkomainetta edustivat Oslossa Räshid Hakimsan, Seppo Liitsola, Aarne Honkavaara, Yrjö Hakala, Esko Niemi ja Isto Virtanen (Lehtileike, 12.12, Aamulehden lähettämältä kirjeenvaihtajalta, Oslo)


|  |  |  |
| --- | --- | --- |
| Edeltäjä:**Esko Rekomaa** | **Raimo Kilpiö -palkinnon voittaja**1955 | Seuraaja:**Teppo Rastio** |

|  |  |  |
| --- | --- | --- |
| Edeltäjä:**Gustav Bubník Kalevi Numminen** | **Suomen jääkiekkomaajoukkueen päävalmentaja**1969–1972 1974–1976 | Seuraaja:**Len Lunde Lasse Heikkilä** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |